Хьэх Сэфарбий щагъэлъапIэ
Къэбэрдей-Балъкъэрым и Лъэпкъ библиотекэм зэхыхьэ гуапэ щекIуэкIащ. Ар теухуат тхакIуэ, «Шыхулъагъуэ» литературэ хасэм и унафэщI, КъБР-м щэнхабзэмкIэ щIыхь зиIэ и лэжьакIуэ Хьэх Сэфарбий и ныбжьыр илъэс 75-рэ зэрырикъуам.
ЗэIущIэр къызэIуихащ икIи иригъэкIуэкIащ Къэбэрдей-Балъкъэрым гуманитар къэхутэныгъэхэмкIэ и институтым и аспирант Дзэгъащтэ Азэмэт.
Пшыхьым зыкърагъэхьэлIащ тхакIуэ, журналист Мыз Ахьмэд, тхакIуэ ШэрыIужь Аслъэн, Къэбэрдей-Балъкъэр къэрал университетым и егъэджакIуэ, филологие щIэныгъэхэм я кандидат УнэлIокъуэ Вячеслав, Налшык къалэ дэт курыт школ №27-м адыгэбзэмрэ литературэмрэ щезыгъэдж Дол ФатIимэ, КъБКъУ-м и Филологие институтым адыгэбзэмрэ литературэмкIэ и къудамэм щIэсхэр, «Шыхулъагъуэ» литературэ хасэм хэтхэр.
ЗэIущIэм къекIуэлIахэм къыхагъэщащ Сэфарбий и тхыгъэхэр адыгэ лъэпкъым и гъащIэм, абы и тхыдэмрэ и нобэрей псэукIэмрэ къуэпс быдэкIэ зэрыпыщIар. Хьэхым сабийхэмрэ ныбжьыщIэхэмрэ гулъытэншэу къигъанэркъым. Абыхэм яхуэгъэза усэхэр, рассказхэр етх, ахэр газетхэм, журналхэм куэдрэ къытохуэ. Сабий усэ зэрыт тхылъ щхьэхуэхэри иIэщ. Курыт школым къикIа еджакIуэ цIыкIухэр Сэфарбий и усэхэм гъэхуауэ къыщеджащ мы зэIущIэм.
ГъащIэм и дыджри и IэфIри зыгъэунэхуа тхакIуэ Хьэх Сэфарбий и тхыгъэхэм дызыщрихьэлIэ образ щIэщыгъуэхэр, цIыху псэ къабзэхэр, гу пцIанэхэр щIэджыкIакIуэхэм гъэщIэгъуэн ящохъу. Абы и IэдакъэщIэкIхэм лъэпкъыр ирогушхуэ, абыхэм хэлъ псэгъэгуфIэ-дахагъэр зыхащIэ. Аращ литературэм и къалэн нэхъыщхьэри. ТхакIуэм иджыри тхылъыщIэхэмкIэ дигъэгуфIэну, узыншагъэрэ гуфIэгъуэрэ и куэду псэуну ди гуапэщ.
Тхыгъэри сурэтри БЕЗЫР Ленэ ейщ.
